b'\n_START_ARTICLE_\nJ\xc3\xbcri Kukk\n_START_PARAGRAPH_\nJ\xc3\xbcri Kukk (1. toukokuuta 1940 P\xc3\xa4rnu, Viro \xe2\x80\x93 27. maaliskuuta 1981 Vologda, Neuvostoliitto) oli virolainen kemisti ja vapaustaistelija. Kukk opiskeli kemiaa Tarton valtiollisessa yliopistossa ja toimi vuodesta 1973 l\xc3\xa4htien yliopiston opettajana. Vuosina 1975\xe2\x80\x931976 h\xc3\xa4n teki tutkimusty\xc3\xb6t\xc3\xa4 Ranskassa. Palattuaan Neuvostoliittoon h\xc3\xa4n erosi Neuvostoliiton kommunistisesta puolueesta ja anoi lupaa maastamuuttoon. H\xc3\xa4net erotettiin yliopistosta vuonna 1979. H\xc3\xa4n osallistui neuvostovastaiseen liikehdint\xc3\xa4\xc3\xa4n ja toimi yhteisty\xc3\xb6ss\xc3\xa4 muiden toisinajattelijoiden kanssa._NEWLINE_KGB pid\xc3\xa4tti J\xc3\xbcri Kuken maaliskuussa 1980, ja huolimatta kansainv\xc3\xa4lisist\xc3\xa4 vastalauseista h\xc3\xa4net tuomittiin tammikuussa 1981 kahdeksi vuodeksi pakkoty\xc3\xb6leirille neuvostovastaisen toiminnan johdosta. Kukk kuljetettiin Vologdaan helmikuussa 1981, ja nelisen viikkoa my\xc3\xb6hemmin h\xc3\xa4n kuoli vankilan sairaalassa nelj\xc3\xa4 kuukautta jatkuneen n\xc3\xa4lk\xc3\xa4lakon ja pakkosy\xc3\xb6tt\xc3\xa4misen seurauksiin. H\xc3\xa4nen j\xc3\xa4\xc3\xa4nn\xc3\xb6ksens\xc3\xa4 siirrettiin vuonna 1989 Kursin hautausmaalle. Kuken kuolinp\xc3\xa4iv\xc3\xa4\xc3\xa4 vietet\xc3\xa4\xc3\xa4n Virossa kaatuneen vapaustaistelijan muistop\xc3\xa4iv\xc3\xa4n\xc3\xa4 (Langenud vabadusv\xc3\xb5itleja p\xc3\xa4ev), mutta valtiolliseksi merkkip\xc3\xa4iv\xc3\xa4ksi sit\xc3\xa4 ei ole julistettu.'